अन्तिम दिन युरोप छिर्ने मौका
यसपल्ट इंग्लिस प्रिमियर लिगको अन्तिम दिन रेलिगेसनमा पर्ने टिमका लागि खेल हुने छैन, किनभने च्याम्पियनसिपमा झर्ने तीन टिमको निर्णय भइसकेको छ । तर अहिलेसम्म अर्को सिजन युरोपमा खेल्ने टिमबारे भने स्पष्ट खाका कोरिएको छैन । मध्यसाताका खेलपछि आइतबार जतिबेला अन्तिम दिन एकै समय १० खेल हुनेछ, त्यतिबेला युरोपमा हुने प्रतियोगिताका लागि छनोट हुने आठ टिमले आफ्नो चुनौती पेस गर्नेछन् ।
लन्डन — यसपल्ट इंग्लिस प्रिमियर लिगको अन्तिम दिन रेलिगेसनमा पर्ने टिमका लागि खेल हुने छैन, किनभने च्याम्पियनसिपमा झर्ने तीन टिमको निर्णय भइसकेको छ । तर अहिलेसम्म अर्को सिजन युरोपमा खेल्ने टिमबारे भने स्पष्ट खाका कोरिएको छैन । मध्यसाताका खेलपछि आइतबार जतिबेला अन्तिम दिन एकै समय १० खेल हुनेछ, त्यतिबेला युरोपमा हुने प्रतियोगिताका लागि छनोट हुने आठ टिमले आफ्नो चुनौती पेस गर्नेछन् ।च्याम्पियन्स लिगका लागि चेल्सी, लिभरपुल र लेस्टर सिटीबीच त्रिकोणात्मक भिडन्त छ, जबकि यसमध्ये दुई टिममात्र छनोट हुनेछन् । युरोपा लिगका लागि यस्तै त्रिकोणात्मक भिडन्त हुनेछ, वेस्ट ह्याम, टोटेनहम र एभरटनबीच । अर्को सिजनदेखि युरोपा कन्फ्रेन्स लिग पनि सुरु हुनेछ । यसका प्रत्यासी छन् आर्सनल र लिड्स युनाइटेड । अहिलेसम्म च्याम्पियन्स लिगका लागि म्यानचेस्टर सिटी र म्यानचेस्टर युनाइटेडले मात्र आफ्नो स्थान सुरक्षित गरिसकेका छन् । चेल्सीले पछिल्लो खेलमा लेस्टरलाई २–१ ले हराएर एफए कपमा बेहोरेको हारको बदला लिएको थियो । त्यसको ठीक अर्को दिन लिभरपुलले बर्नलीमाथि ३–० को प्रभावशाली जित निकालेको थियो । यी दुई नतिजापछि लेस्टर डिसेम्बरयता पहिलोपल्ट शीर्ष चारबाट झरेर पाँचौं स्थानमा पुग्यो । यसको अर्थ लिभरपुल भने चौथो स्थानमा उक्लन सफल रह्यो । फेरि एकपल्ट लेस्टर च्याम्पियन्स लिग खेल्न वञ्चित रह्यो भने यो ब्रेन्डन रोजर्सको टिमका लागि ठूलो पीडा हुनेछ । गत सिजनको कथा पनि यस्तै थियो । लेस्टरले अन्तिम दुई खेल गुमायो र चेल्सीको भाग्य खुल्यो । लिभरपुलले बर्नलीलाई हराउनु अगाडि साउथह्याम्पटन, म्यानचेस्टर युनाइटेड र वेस्ट ब्रुममाथि लगातार जित निकालेको थियो । यी शृंखलाबद्ध जितपछि शीर्ष चारको सम्भावना उसकै हातमा छ । लेस्टरसामु अझै पनि लिभरपुललाई उछिन्न सक्ने अवसर छ, दुवै टिम अन्तिम दिन विजयी रहे पनि । यस्तो स्थितिमा गोल अन्तरको अग्रता निर्णायक हुनेछ । बर्नलीमाथि प्राप्त जितले भने लिभरपुल यहाँनिर बलियो छ । गोल अन्तर नै बराबरी भए भने लिभरपुल चौथोमा रहनेछ, एकअर्काविरुद्धको खेल नतिजाका आधारमा । लिभरपुल र चेल्सीको समान अंक भए, मर्सिसाइड टिम अगाडि रहनेछ, किनभने यो समीकरणमा उसलाई ९ गोलको अहिले नै फाइदा छ । तत्काल चेल्सी तेस्रो स्थानमा आरामदायी देखिएको छ तर ढुक्क छैन । किनभने थोमस टचेलको टिमलाई बाहिरिने डर पनि छ । यहीं लिभरपुल र लेस्टर दुवै विजयी हुन्छ र चेल्सी एस्टन भिल्लाको हातबाट पराजित हुन्छ भने स्थिति उसको प्रतिकूल हुन्छ नै । यो स्थितिमा पनि चेल्सीसामु थप एक अर्को अवसर हुनेछ । च्याम्पियन्स लिगमा खेल्ने । यो हो, यसपल्टको फाइनलमा सिटीलाई हराउन सक्यो भने । यो समीकरणमा अर्को सिजन पाँच प्रिमियर लिग क्लबले च्याम्पियन्स लिग खेल्नेछ । यसपल्टको प्रिमियर लिगमा शीर्ष ५ स्थानबारे निर्णय भइसकेको हुनाले लेस्टरले कम्तीमा युरोपा लिगको तनाव लिनुपर्दैन । विश्व फुटबलको सबैभन्दा पुरानो उपाधि एफए कप जितेर उसले यसअघि नै युरोपा लिगको बाटो खोलिसकेको छ । साँच्चै यही स्थिति बन्यो भने अंकतालिकाको अझ पछाडि रहने टिमले पनि अर्को सिजन युरोपा लिग खेल्नेछ । त्यो भनेको पाँचौं र छैटौं स्थानमा रहने दुवै टिमले युरोपा लिग खेल्ने हुनेछ । यसैका लागि वेस्ट ह्याम, टोटेनहम र एभरटनबीच संघर्ष हुन लागेको हो । तत्काललाई यसका लागि डेविड मोयसको ह्यामर्स बलियो प्रत्याशी छ । आफ्नो अन्तिम खेलमा वेस्ट ह्यामले साउथह्याम्पटनको सामना गर्नेछ । यसबाट एकै अंकमात्र बटुले पनि त्यो छैटौं स्थानलाई पर्याप्त हुनेछ । क्लबका लागि यो सिजन उत्कृष्ट रहनेको ठहरिने छ । पछिल्लो खेलमा वेस्ट ब्रुमलाई हराएर वेस्ट ह्याम यो स्थितिमा पुगेको हो । ठीक यही चरणमा टोटेनहम भने एस्टन भिल्लाविरुद्धको खेलमा पराजित रह्यो । डर त कतै ह्यारी केनका लागि क्लबबाट यो अन्तिम खेल हुन बेर छैन स्पर्सको घरेलु मैदानमा । एभरटन र टोटेनहम समान अंकमा छन्, तर टोफिजको गोल अन्तर राम्रो छैन । वेस्ट ह्यामभन्दा ३ अंकले मात्र पछाडि रहे पनि एभरटनको गोल अन्तर निकै कमजोर छ । यदि चेल्सी पाँचौं स्थानमा रहन्छ र उसले च्याम्पियन्स लिग जित्छ भने युरोपा लिग खेल्ने पाउने अवसर अर्को क्लबलाई सर्दैन । यस्तै यही म्यानचेस्टरले युरोपा लिग फाइनलमा भिल्लारियललाई हराउँछ भने पनि उसको यही प्रतियोगिता खेल्ने अवसर अर्को क्लबमा सर्दैन । अर्को सिजनदेखि तेस्रो युरोपेली प्रतियोगिता हुनेछ, कन्फ्रेन्स कपको नाममा । यसको खेल बिहीबार राति हुनेछ । यसको विजेता अर्को सिजनको युरोपा कपलाई छनोट हुनेछ । यो प्रतियोगिता खेल्ने इंग्लिस टिम लिग कप विजेता रहनेछ । यसपल्ट यो प्रतियोगिताको उपाधि सिटीले जितिसकेको स्थितिमा प्रिमियर लिगको सातौं स्थानमा आउने टिमको भाग्य खुल्नेछ । टोटेनहम अहिले यो स्थानको दाबेदार देखिन्छ, तर एभरटन, आर्सनल र लिड्सले पनि आस मारेका छैनन् ।–द डेली मेल